**Alberto Abalde Díaz**, nado o 15 de decembro de 1995 en Ferrol, é un xogador profesional galego de baloncesto que xoga no Real Madrid da Liga ACB. Xoga nas posicións de ala ou escolta cunha altura de 2,02 metros. É fillo do ex xogador Alberto Abalde Rodríguez e irmán da xogadora Tamara Abalde.

Traxectoria profesional
-----------------------

Aprendeu a xogar ao baloncesto con seu pai Alberto e súa irmá Tamara e o seu primeiro equipo foi o Compañía de María de Vigo. Pasou logo polos Salesianos e os Maristas, chamando a atención de varios equipos e en 2010 entrou na canteira do Joventut de Badalona, no segundo ano de cadete.

Estivo tres anos nas categorías inferiores da *Penya*, proclamándose campión de España tanto cadete como júnior, e campión da Euroliga Júnior de 2013, na que foi elixido MVP da final disputada en Londres.

Na tempada 2013/14 pasou ao CB Prat, filial do Joventut na LEB Prata. Foi unha das pezas claves no equipo, que acabou logrando o ascenso á LEB Ouro e gañando a Copa LEB Prata. Esa mesma tempada fixo o seu debut co primeiro equipo do Joventut na ACB. Foi o 2 de marzo do 2014 contra o Valladolid no Polideportivo Pisuerga, partido no que fixo cinco puntos.

Na tempada 2014/15 compaxinou o filial co primeiro equipo, co que xogou 23 partidos de liga, e na seguinte subiu xa definitivamente ao equipo da ACB, facendo unha media de 7 puntos e 2,3 rebotes en 17 minutos.

En agosto de 2016, Abalde asinou un contrato de catro anos co Valencia Basket, que cedeu ó xogador unha tempada ó Joventut de Badalona. Foi a súa segunda tempada completa co primeiro equipo da *Penya* e obtivo unha media de 10,1 puntos por partido e 9,7 de valoración. Ao ano seguinte estreouse co Valencia, co que xogou tres tempadas, gañando na primeira delas a Eurocup e debutando na segunda delas na Euroliga fronte ao CSKA de Moscova.

O 21 de xullo de 2020, o club laranxa anunciou a marcha do xogador galego, que fichou por cinco tempadas polo Real Madrid. Aínda lle quedaba un ano de contrato co equipo Valencia, polo que o club madrileño pagou a súa cláusula de rescisión, cun valor de 1,5 millóns de euros.

### Selección española

Foi internacional nas categorías inferiores da selección española dende 2012. Ese mesmo ano disputou o Mundial sub-17 en Kaunas e ao ano seguinte gañou o bronce europeo coa sub-18 en Letonia. En 2014 e 2015 gañou dúas pratas europeas coa sub-20 en Grecia e Italia respectivamente.

Debutou coa selección absoluta en tres partidos amigables en xullo de 2016 e en xuño de 2018 xogou o seu primeiro partido oficial contra Eslovenia en Liubliana. En 2021 disputou o seu primeiro gran torneo internacional, nos Xogos Olímpicos de Toquio 2020, nos que participou tamén súa irmá Tamara. O seu equipo logrou clasificarse para as eliminatorias, despois de ter derrotado na fase de grupos á Arxentina e ao Xapón e de perder contra a Eslovenia de Dončić. Xa nos cuartos de final, non puideron cos Estados Unidos liderados por Kevin Durant, quedando eliminados cun marcador de 81-95.

Palmarés
--------

### CB Prat

* **LEB Prata (1):** 2013/14.
* **Copa LEB Prata (1):** 2013/14.

### Valencia Basket

* **Eurocup (1):** 2018/19.

Notas
-----

1. 1 2  "Alberto Abalde debuta con el Joventut". *Faro de Vigo* (en castelán). 3 de marzo de 2014. Consultado o 26 de marzo de 2021.
2. 1 2  "Alberto Abalde, el chico de los 300.000 euros y un Mercadona". *El Mundo* (en castelán). 8 de xullo de 2020. Consultado o 26 de marzo de 2021.
3. 1 2  "Llevaba casi 3 meses detrás: el Valencia ficha a Abalde y lo deja cedido en el Joventut" (en castelán). 17 de agosto de 2016. Consultado o 26 de marzo de 2021.
4. ↑  "Alberto Abalde, talento pluriempleado en el CB Prat" (en castelán). 22 de outubro de 2014. Consultado o 26 de marzo de 2021.
5. ↑  "El Joventut no se apiada del colista Valladolid". *Marca* (en castelán). 2 de marzo de 2014. Consultado o 26 de marzo de 2021.
6. ↑  "El Valencia Basket ficha a Alberto Abalde". *Marca*. 17 de agosto de 2016. Consultado o 17 de agosto de 2016.
7. ↑  "Abalde: "La magnitud del CSKA es un buen test para ver dónde estamos"". *La Vanguardia* (en castelán). 3 de outubro de 2019. Consultado o 26 de marzo de 2021.
8. ↑  Alberto Abalde se desvincula del Valencia Basket
9. ↑  Alberto Abalde, talento nacional para el Real Madrid
10. ↑  "Abalde paga los 1,5 millones de cláusula al Valencia y ficha por el Real Madrid". *Mundo Deportivo* (en castelán). 22 de xullo de 2020. Consultado o 26 de marzo de 2021.
11. ↑  "Alberto Abalde". *acb.eu*. Arquivado dende o orixinal o 01 de xaneiro de 2021. Consultado o 26 de marzo de 2021.
12. ↑  "Sergio Scariolo agradece el trabajo de Alberto Abalde en la selección". *La Voz de Galicia* (en castelán). 27 de xullo de 2016. Consultado o 26 de marzo de 2021.
13. ↑  "Alberto Abalde debuta con España en partido oficial" (en castelán). 29 de xuño de 2018. Consultado o 26 de marzo de 2021.
14. ↑  Álvarez, Robert (3 de agosto de 2021). "Kevin Durant oficia la eliminación de España y la despedida de Pau Gasol". *El País* (en castelán). Consultado o 3 de agosto de 2021.

Véxase tamén
------------

### Ligazóns externas

* Ficha en ACB.com *(en castelán)*

|  |  |
| --- | --- |
| Control de autoridades | 
* Wd: Q19845456
* ACB: 20210088
* Euroleague: 003733
* FIBA: 93522
* OCID: alberto-abalde-diaz

 |